ผลิตภัณฑ์นมปรุงแต่งยูเอชที รสเผือกและรสมะม่วงมหาชนก สนับสนุนผลิตผลทางการเกษตรของเกษตรกรไทย
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์กล่าวว่า เพื่อเป็นการสนับสนุนผลิตผลทางการเกษตรของเกษตรกรไทยในช่วงวิกฤติการแพร่ระบาดของโรคโควิด-19 และเป็นการกระตุ้นยอดขายของ องค์การส่งเสริมกิจการโคนมแห่งประเทศไทยในช่วงปลายปีนี้ ตลอดจนตอบโจทย์ทางการตลาดที่มีแนวโน้มของผู้บริโภคมีความสนใจในการบริโภคผลิตภัณฑ์นมพร้อมดื่มรสชาติที่มีความแปลกใหม่และหลากหลายมากขึ้น ล่าสุดได้เปิดตัวผลิตภัณฑ์นมปรุงแต่งยูเอชทีเพิ่มขึ้น 2 รสคือ รสเผือกและรสมะม่วงมหาชนก ตราไทย-เดนมาร์ค วางเป้าหมายเจาะกลุ่มผู้บริโภคที่ชื่นชอบการดื่มนมเป็นอาหารว่างโดยเฉพาะในกลุ่มคนรุ่นใหม่ นอกจากกระตุ้นยอดจำหน่ายนมไทย-เดนมาร์คในช่วงปลายปีนี้แล้ว ยังเป็นการสร้างปรากฏการณ์ทางการตลาดใหม่ๆ ของผลิตภัณฑ์นมพร้อมดื่ม เนื่องจากทั้ง 2 รสชาติมีความสดใหม่ ผสมผสาน ผลผลิตทางการเกษตร คุณภาพสูง ดีต่อสุขภาพ ด้านนายสุชาติ จริยาเลิศศักดิ์ รองผู้อำนวยการ ทำการแทนผู้อำนวยการองค์การส่งเสริมกิจการโคนมแห่งประเทศไทย กล่าวว่า ผลิตภัณฑ์ใหม่ 2 รสชาติในครั้งนี้ยังสอดคล้องกับนโยบายผลักดันผลิตภัณฑ์นมไทย-เดนมาร์คก้าวสู่ "นมแห่งชาติ “ ภายในปี 2565 อีกด้วย ที่วางเป้าหมายให้คนไทยได้มีโอกาสดื่มนมที่มีคุณภาพมากขึ้นและยกระดับความสามารถเกษตรกรโคนมไทยให้ดำรงอาชีพอย่างมั่นคง